*Zanima te rad s djecom i roditeljima? Želiš razvijati savjetodavne vještine? Voliš upoznavati nove ljude i želiš postati dio dinamične i povezane volonterske zajednice?*

Dragi studenti i studentice druge godine preddiplomskog i diplomskog studija psihologije/pedagogije/socijalnog rada/Edukacijsko-rehabilitacijskog fakulteta, Hrabri telefon vas poziva na jedinstvenu edukaciju za volontiranje na programima udruge:

**Hrabri telefon – Hrabri telefon za djecu; Hrabri telefon za mame i tate; E-savjetovanje** (volontiranje na programima moguće je od druge godine preddiplomskog studija)

Edukacija i volontiranje uključuju simultani rad na sva tri programa (nije moguće volontirati samo na jednom programu). Volontiranje se odvija u prostorima Poliklinike za zaštitu djece grada Zagreba, Đorđićeva 26.

--------------------------------------------------------------------------------------------------------------------------------

**Tko smo?**

**Hrabri telefon za djecu** je prvi veliki program Hrabrog telefona koji je osnovan prije 20 godina s ciljem pružanja direktne pomoći i podrške zlostavljanoj i zanemarenoj djeci i njihovim obiteljima, ali i rada na prevenciji zlostavljanja i zanemarivanja kao i neprihvatljivog ponašanja djece i mladeži. Do danas je linija proširila svoje područje rada te se bavimo **svim temama vezanim uz dobrobit, sigurnost i zdrav razvoj djeteta**. Osim tema zlostavljanja i zanemarivanja, često razgovaramo s djecom o obiteljskim odnosima, posebno o razvodu, psihosocijalnom i mentalnom zdravlju djece, razvojnim pitanjima i mogućnostima pravne zaštite.

**Hrabri telefon za mame i tate** otvoren je u travnju 2013. godine kao odgovor na sve više zaprimljenih poziva na liniju za djecu od strane roditelja. Hrabri telefon za mame i tate je mjesto gdje roditelj može razgovarati o svim nedoumicama vezanim uz **pozitivan psihosocijalni razvoj djeteta** te mjesto gdje roditelj može očekivati podršku i savjet s područja kompetentnog roditeljstva, poboljšanja komunikacije s djetetom ili mladom osobom unutar obitelji, svih oblika zlostavljanja i zanemarivanja djeteta te ostalih područja usko vezanih uz zaštitu djetetovih potreba i prava, ali i odgovornosti.

**Chat Hrabrog telefona** u zadnjih godinu dana za djecu postaje primarni medij komunikacije. Za djecu predstavlja mjesto gdje anonimno i bez straha mogu razgovarati o svojim trenutnim poteškoćama, a najčešće teme s kojima se javljaju su psihosocijalne prirode (samoozljeđivanje, usamljenost, psihičko zdravlje) te vezane uz obiteljske odnose.

**Što rade naši volonteri?**

Volonteri linije kroz svoj rad na Hrabrom telefonu svakodnevno pružaju podršku djeci i roditeljima te utječu na stvaranje sigurnog okruženja za djecu unutar i izvan obitelji. Osim toga, stječu iskustvo i znanje u telefonskom i elektroničkom savjetovanju (savjetovanje putem chata, foruma i e-maila) kao i o tematici zlostavljanja i zanemarivanja djece te ostala praktična znanja o svakodnevnim problemima i obiteljskim odnosima. Uključeni su u mjesečnu **supervizijsku podršku,** kao i **stalnu doedukaciju** o temama koje su im potrebne kako bi se osigurao njihov profesionalni napredak. Doedukacije se organiziraju u skladu s potrebama i interesima volontera, a cilj im je, kao i supervizijama, omogućiti profesionalni napredak volontera te prevenirati sindrom sagorijevanja.

**Što možeš očekivati?**

**Volonteri linije** dežuraju na savjetodavnim linijama u 3 smjene i 2 međusmjene te na chatu. Također odgovaraju na savjetodavne upite poslane putem foruma ili e-maila. **Mjesečna obveza** volontera je imati minimalno **tri smjene** (po 3 ili 4 sata)na kojima će se javljati na pozive ili odgovarati na upite korisnika te **prisustvovati jednom supervizijskom susretu**. Osim toga, obvezni su prisustvovati dodatnim edukacijama i sastancima udruge (otprilike 2x godišnje).

Volontiranje na Hrabrom telefonu je vremenski zahtjevno, a naši volonteri nam kažu da su ovdje stekli vrijedne vještine, iskustva i nova prijateljstva.

**Kako se prijaviti?**

Po zaprimanju aplikacija zainteresiranih, organizirat će se **razgovori s prijavljenima** kroz ožujak (termine ćemo prilagoditi vašim rasporedima kako biste svi mogli prisustvovati intervjuima).

Nakon povratnih informacija na ishode razgovora s prijavljenima, s odabranim volonterima za programe savjetodavnih linija i elektroničkog savjetovanja ćemo održati inicijalni sastanak **17. 4. 2020.** na kojem ćemo vas uputiti u rad organizacije i sustav volontiranja. Edukacije će se održati u svibnju, **u popodnevnim/večernjim terminima i vikendom.**

--------------------------------------------------------------------------------------------------------------------------------

**Rok za prijavu je 22. 3. 2020. (nedjelja), a prijaviti se možete isključivo slanjem ispunjene aplikacije (u prilogu) putem e-maila** [volontiranje@hrabritelefon.hr**.**](mailto:volontiranje@hrabritelefon.hr.)

Više informacija o udruzi Hrabri telefon možete pogledati na našoj web stranici [www.hrabritelefon.hr](http://www.hrabritelefon.hr) ili Facebook stranici [https://www.facebook.com/HrabriTelefon.](https://www.facebook.com/HrabriTelefon)